L-aċċess ġust u ekwu għal vaċċin effikaċi kontra l-COVID-19, irrispettivament mill-introjtu, għal miljuni ta' persuni fl-Afrika, fl-Asja, il-Karibew u l-Paċifiku, u fil-viċinat tal-Lvant u tan-Nofsinhar tal-Ewropa, seta' jseħħ permezz ta' EUR 500 miljun ta' appoġġ finanzjarju Ewropew ġdid għall-inizjattiva dinjija tal-COVAX għall-vaċċini. L-impenn tat-Tim Ewropa se jħaffef l-isforzi dinjija biex il-pandemija tiġi kkontrollata u se jżid id-distribuzzjoni ta' vaċċin effettiv hekk kif ikun disponibbli. Il-Bank Ewropew tal-Investiment (BEI) illum qabel dwar il-finanzjament ta' EUR 400 miljun biex jappoġġa l-parteċipazzjoni ta' ekonomiji bi dħul baxx u medju permezz tal-Impenn Antiċipat tas-Suq tal-COVAX (COVAX AMC). Dan il-finanzjament approvat b'ħeffa, iggarantit mill-Fond Ewropew għall-Iżvilupp Sostenibbli (EFSD) flimkien mal-għotja ta' appoġġ ta' EUR 100 miljun mill-Kummissjoni Ewropea lill-COVAX AMC, se jappoġġaw l-aċċess għall-vaċċini sikuri u effikaċi kontra l-COVID-19 fi 92 pajjiż bi dħul baxx u medju. Dan jippermetti li l-COVAX, inizjattiva multilaterali mmirata biex tiżgura aċċess dinji ġust u ekwu, tħaffef l-investiment inizjali essenzjali biex jitwasslu d-dożi tal-vaċċini hekk kif isiru disponibbli. “Il-Kummissjoni Ewropea u l-Bank Ewropew tal-Investiment jappoġġaw bil-qawwa lill-faċilità dinjija COVAX, biex jiġi żgurat aċċess ġust u universali għall-vaċċini kontra l-COVID-19. Flimkien mal-Istati Membri tal-UE, it-Tim Ewropa sa issa alloka aktar minn EUR 850 miljun għall-COVAX, li jagħmel lill-Unjoni Ewropea l-akbar donatur tal-COVAX. L-appoġġ ikkombinat ta' EUR 500 miljun tal-Kummissjoni Ewropea u tal-BEI jippermetti li l-COVAX tagħmel disponibbli biljun doża ta' vaċċin malajr kemm jista' jkun għal persuni f'pajjiżi bi dħul baxx u medju”, qalet Ursula von der Leyen, il-President tal-Kummissjoni Ewropea. Jutta Urpilainen, il-Kummissarju għas-Sħubijiet Internazzjonali, kompliet iżżid: “Flimkien, it-Tim Ewropa u s-sħab tiegħu qed jgħinu biex il-vaċċin ikun ġid pubbliku dinji li jgħin biex tintemm il-pandemija, jiġi żgurat rkupru sostenibbli, u nerġgħu nibdew nibnu b'mod aħjar. L-għotja ta' EUR 100 miljun tal-UE u s-self ta' EUR 400 miljun mill-BEI, appoġġati mill-garanzija tal-EFSD, se jappoġġaw l-aċċess għall-vaċċin kontra l-COVID-19 f'pajjiżi bi dħul baxx u medju.” “Dan il-finanzjament vitali mill-Kummissjoni Ewropea u mill-Bank Ewropew tal-Investiment jiżgura li l-ekonomiji b'introjtu aktar baxx ma jitħallewx lura meta jkun disponibbli vaċċin sigur u effikaċi kontra l-COVID-19. L-appoġġ ta' Tim Ewropa se jkollu rwol vitali biex tintemm il-fażi akuta ta' din il-pandemija”, qal Dr Seth Berkley, is-CEO ta' Gavi, l-Alleanza għall-Vaċċini. “Dan il-finanzjament huwa spinta tremenda peress li għall-2021 qed infittxu li niġbru mill-inqas USD 5 biljun addizzjonali biex niżguraw li dawn il-vaċċini jitqassmu b'mod ekwu għal dawk kollha li għandhom bżonnhom.” “Huwa imperattiv morali li l-ebda pajjiż ma għandu jiġi eskluż mill-aċċess għall-vaċċini tal-COVID-19 minħabba l-ispejjeż. L-appoġġ ta' EUR 400 miljun mill-Bank Ewropew tal-Investiment huwa r-rispons għal din il-problema, peress li jgħin biex jiġi żgurat l-aċċess ġust għall-vaċċini effikaċi kontra l-COVID-19. Permezz ta' dan is-self, il-BEI qed isaħħaħ is-sħubija tat-Tim Ewropa mal-COVAX u qed iħaffef il-pass ta' rispons effettiv biex tintemm il-pandemija dinjija.” Minn mindu bdiet il-pandemija tal-COVID-19, il-BEI kien qed jaħdem ma' sħab fl-Ewropa u madwar id-dinja biex iħaffef l-iżvilupp tal-vaċċin, itejjeb is-saħħa pubblika u jgħin lin-negozji jegħlbu l-kriżi, b'aktar minn EUR 27 biljun ta' finanzjament relatat mal-COVID-19 approvat f'dawn l-aħħar xhur. Is-suċċess ta' diversi programmi ta' vaċċini, b'mod partikolari dawk ta' BioNTech, appoġġati mill-Kummissjoni Ewropea u l-Bank Ewropew tal-Investiment, qed jagħti lid-dinja tama li l-irkupru huwa qrib. Issa wasal iż-żmien li nħarsu 'l quddiem u niżguraw li l-pajjiżi kollha jkunu jistgħu jibbenefikaw minn dan il-progress”, qal Werner Hoyer, il-President tal-Bank Ewropew tal-Investiment. Il-provvediment tal-vaċċini huwa prijorità għall-gruppi ta' riskju għoli u għas-servizzi tal-ewwel linja Il-finanzjament il-ġdid tal-Unjoni Ewropea għall-COVAX se jiżgura aċċess għal vaċċini sikuri u effikaċi kontra l-COVID-19 għall-popolazzjonijiet vulnerabbli u ta' riskju għoli kif ukoll għall-ħaddiema tas-saħħa tal-ewwel linja f'pajjiżi bi dħul baxx u medju, fl-istess waqt li l-vaċċini jkunu disponibbli għal ekonomiji li jiffinanzjaw lilhom infushom, inkluża l-Unjoni Ewropea. L-iżgurar ta' tqassim fuq skala dinjija ta' vaċċin effettiv kontra l-COVID-19 L-appoġġ Ewropew il-ġdid ta' EUR 500 miljun għall-COVAX AMC se jgħin lir-riżerva tal-COVAX u se jħaffef it-tqassim ta' dożi għal 92 ekonomija bi dħul baxx u medju. Diġà jeżistu Ftehimiet bejn l-Unjoni Ewropea u pajjiżi sħab fl-Afrika, l-Asja, il-Karibew u l-Paċifiku, kif ukoll fil-viċinat tal-Lvant u tan-Nofsinhar, permezz tal-Fond Ewropew għall-Iżvilupp Sostenibbli. Il-vaċċini se jiġu akkwistati u kkonsenjat mill-UNICEF u l-Organizzazzjoni tas-Saħħa Pan-Amerikana (PAHO, Pan-American Health Organisation) f'isem il-COVAX. Informazzjoni ġenerali Il-Bank Ewropew tal-Investiment (BEI) huwa l-istituzzjoni ta' self fit-tul tal-Unjoni Ewropea u huwa l-proprjetà tal-Istati Membri tagħha stess. Dan joffri finanzjament fuq żmien twil għal investimenti sodi li jikkontribwixxu għall-għanijiet ta' politika tal-UE. Aktar informazzjoni dwar il-COVAX hija disponibbli hawnhekk, u aktar informazzjoni dwar l-AMC COVAX ta' Gavi hija disponibbli hawnhekk. Lista sħiħa ta' parteċipanti li jiffinanzjaw lilhom infushom u ta' ekonomiji eliġibbli għall-AMC hija disponibbli hawnhekk, u l-aħħar tabella tal-impenji tad-donaturi favur l-AMC COVAX ta' Gavi hija disponibbli hawnhekk. Gavi, l-Alleanza għall-Vaċċini, hija sħubija pubblika-privata li tgħin biex jitlaqqmu nofs it-tfal tad-dinja kontra mard mill-aktar fatali fid-dinja. Sa mill-bidu tagħha fl-2000, Gavi għenet biex tiġi mmunizzata ġenerazzjoni sħiħa – aktar minn 822 miljun tifel u tifla – u evitat aktar minn 14-il miljun mewta, u b'hekk għenet biex il-mortalità tat-tfal titnaqqas bin-nofs fi 73 pajjiż li qed jiżviluppaw. GAVI għandha wkoll rwol importanti fit-titjib tas-sigurtà tas-saħħa dinjija billi tappoġġa s-sistemi tas-saħħa kif ukoll tiffinanzja l-ħażniet globali għall-vaċċini kontra l-ebola, il-kolera, il-meninġite u d-deni isfar. Wara għoxrin sena ta' progress, Gavi issa hija ffukata fuq il-protezzjoni tal-ġenerazzjoni li jmiss u trid tilħaq lit-tfal mhux imlaqqmin li għadhom qed jitħallew lura, bl-użu ta' finanzjament innovattiv u bl-aħħar teknoloġija – mid-drones sal-bijometrija – biex jiġu salvati aktar miljuni ta' ħajjiet, jiġu evitati tifqigħat qabel ma jkunu jistgħu jinxterdu u biex il-pajjiżi jiġu megħjuna jaqbdu t-triq tal-awtosuffiċjenza. Kun af aktar fuq www.gavi.org u aqbad magħna fuq Facebook u Twitter. L-Alleanza għall-Vaċċini tlaqqa' flimkien il-gvernijiet tal-pajjiżi li qed jiżviluppaw u dawk donaturi, l-Organizzazzjoni Dinjija tas-Saħħa, l-UNICEF, il-Bank Dinji, l-industrija tal-vaċċini, l-aġenziji tekniċi, is-soċjetà ċivili, il-Fondazzjoni Bill & Melinda Gates kif ukoll sħab oħra mis-settur privat. Ara l-lista sħiħa ta' gvernijiet donaturi u ta' organizzazzjonijiet oħra ewlenin li jiffinanzjaw il-ħidma ta' Gavi hawnhekk.